
                                                                     KUVENDI
KOMISIONI PËR TË DREJTAT E NJERIUT DHE MJETET E INFORMIMIT PUBLIK

Tiranë më 10.06.2026
Dokument parlamentar
(komision për dhënie mendimi) 

RAPORT 
MBI PROJEKTLIGJIN 
“PËR DHËNIE AMNISTIE”

Komisioni për të Drejtat e Njeriut dhe Mjetet e Informimit Publik, bazuar në nenet 32-38 të Rregullores së Kuvendit, në mbledhjen e datës 10 qershor 2026, mori në shqyrtim, në cilësinë e Komisionit për dhënie mendimi, projektligjin“Për Dhënie Amnistie”, nismë e Këshillit të Ministrave, depozituar më datë 9 shkurt 2026 në Kuvendin e Shqipërisë.

Relator për këtë projektligj u caktua deputetja Znj.Romina Kuko.

Për të prezantuar projektligjin në Komision ishin të pranishëm Zëvendësministri i Drejtësisë z. Tedi DOBI dhe stafi mbështetës nga kjo ministri. 

· BAZA KUSHTETUESE DHE LIGJORE E PROJEKTLIGJIT

Projektligji propozohet nga Këshillii i Ministrave në zbatim të nenit 81 pika 1 dhe 2 e Kushtetutës shkronja “ë” dhe paraqitet për shqyrtim dhe miratim bazuar në nenet 78 dhe 83, pika 1 dhe 2 të Kushtetutës.
Nga analiza e nenit 81, pika 2, të Kushtetutës së Republikës së Shqipërisë dhe përmbajtjes konkrete të këtij projektligji, i nënshtrohet rregullit të miratimit me shumicë të cilësuar (prej 3/5 të të gjithë anëtarëve të Kuvendit).
Gjithashtu, si bazë ligjore e këtij akti është dhe Kodi Penal i Republikës së Shqipërisë, në bazë të së cilit në nenin 71 parashikohet se: “Me aktin e amnistisë, organi kompetent përjashton nga ndjekja penale, nga vuajtja, tërësisht apo pjesërisht, e dënimit ose bën zëvendësimin e dënimit me një lloj dënimi më të butë. Amnistia shtrihet për ato vepra penale të kryera deri një ditë para shpalljes së saj, veç rastit kur në aktin përkatës vendoset ndryshe”.

Projektligji shoqërohet me relacionin përkatës sipas nenit 68, pika 2 e Rregullores së Kuvendit


· QËLLIMI DHE RISITË E PROJEKTLIGJIT
Qëllimi i këtij projektligji për dhënie amnistie është trajtimi njerëzor dhe respektimi i dinjitetit të individit, riintegrimi dhe rehabilitimi social i personave të dënuar dhe të atyre që janë duke u ndjekur penalisht për vepra penale të lehta. Aplikimi i saj konsiderohet një politikë lehtësuese penale për t’u dhënë mundësi personave të dënuar të vijojnë me rehabilitimin dhe riintegrimin në shoqëri duke vlerësuar se qëllimi i dënimit penal është arritur.
Parimet e Amnistisë reflektojnë parimet që sanksionohen në Kodin Penal ku ndër të tjera vlerësohet parimi i humanizmit.
Qëllimi i nismës konsiston në amnistinë e dënimit, e cila ndërhyn pas dhënies së një vendimi përfundimtar dënimi, duke shuar tërësisht ose pjesërisht ekzekutimin e tij, në zbritjen e viteve të pjesës së mbetur të vuajtjes së dënimit si dhe amnistinë e ndjekjes penale, procedimit penal dhe gjykimit penal vetëm për ato vepra dhe në ato raste kur ligji nuk e ndalon.
Amnistia propozohet të përfitohet nga kategori të caktuara personash të dënuar me rrezikshmëri të ulët shoqërore, duke përjashtuar një gamë të gjerë veprash penale të rënda dhe subjektet e juridiksionit të posaçëm kundër korrupsionit dhe krimit të organizuar. 
Duke parë në mënyrë të ndërthurur të gjitha institutet e ligjit penal për veprat e lehta penale, për të miturit dhe për autoret femra, vlerësohet se dhënia e dënimit nga gjykata apo kryerja e dënimit e arrin qëllimin e vet edhe pa qenë nevoja për ekzekutimin e plotë të tij.
Si rrjedhojë e kësaj nisme, krijohen edhe lehtësi në institucionet e ekzekutimit të vendimeve penale duke ndihmuar në uljen e numrit të popullimit në këto institucione për të cilën aktualisht, kjo masë do të ndihmonte në uljen e personave të dënuar që qëndrojnë në këto ambiente dhe do t’i jepte mundësi institucionit të përdorë të gjitha kapacitetet për të dënuarit e tjerë për vepra penale më të rënda dhe një trajtim më të drejtë sipas standartëve evropiane të burgjeve.
Gjatë dhjetëvjecarit të fundit, në Republikën e Shqipërisë, janë aplikuar amnisti përkatësisht në vitin 2014, 2016 dhe 2020 dhe 2024 duke zbatuar kësisoj politikë penale lehtësuese për vepra penale të lehta, në kuadër të rehabilitimit social të personave që kanë kryer vepra penale, si dhe në kuadër të optimizimit të kapaciteteve në burgje.
Aplikimi i amnistisë vlerësohet edhe në raport me sistemin e dënimeve, në thelb të të cilit funksionon parimi se sanksionet penale duhet të udhëhiqen nga parimet kushtetuese dhe funksionet që i karakterizojnë ato, përkatësisht ai edukativ (funksioni i parandalimit të përgjithshëm të veprave penale) dhe ai i parandalimit të posaçëm (që lidhet me riedukimin e autorit të veprës penale).


· VLERËSIMI I SHKALLËS SË PËRAFRIMIT ME ACQUIS E BASHKIMIT EVROPIAN

Ky projektakt nuk synon përafrimin me acquis të BE-së.

· KONSULTIMI PUBLIK

Ky projektligj nuk është hedhur në platformën e Kuvendit për konsultimin publik.

Ndërsa nga relacioni i Këshillit të Ministrave rezulton se projektligji është bashkërenduar me mendimet e Ministrisë së Financave, Ministrisë së Punëve të Brendshme, Ministrisë së Mbrojtjes, si dhe marrjen e mendimit Prokurorisë së Përgjithshme, Prokurorisë së Posaçme kundër Korrupsionit dhe Krimit të Organizuar, Këshillit të Lartë Gjyqësor dhe Këshillit të Lartë të Prokurorisë dhe Avokatit të Popullit.

· EFEKTET FINANCIARE

Miratimi i këtij projektligji nuk sjell detyrime financiare shtesë për buxhetin e shtetit.

· PËRMBLEDHJE SHPJEGUESE E PROJEKTLIGJIT 

Projektligji synon:

· [bookmark: _Hlk232364292]Përjashtimin tërësisht ose pjesërisht nga vuajtja e dënimit për kategori të caktuara të             dënuarish. 
· Shuarjen e ndjekjes penale për vepra të lehta. 
· Rehabilitimin dhe riintegrimin social të personave me rrezikshmëri të ulët.
· Premisat për parandalim/ulje të kryerjes së veprave penale në të ardhmen  

Impakti i Amnistisë:

Projektligji pritet të ketë disa efekte konkrete positive në disa nivele.

Në sistemin penitenciar, ai parashikohet të ulë numrin e personave të burgosur, duke krijuar hapësirë dhe përmirësuar kushtet e trajtimit. Sipas vlerësimeve, një numër i konsiderueshëm personash do të përfitojnë lirimin e menjëhershëm ose uljen e dënimit: 

· Lirim i menjëhershëm: rreth 380 persona 
· Ulje dënimi: rreth 900 persona
Kjo do të japë efekt zinxhir në uljen e popullimit pasi aktualisht kapaciteti i akomidimit të burgjeve zë rreth 90-91% të të gjithë kapacitetit maksimal të tij dhe në vijim përmes kësaj amnistie, do të ulë akoma më tej duke krijuar:
· më shumë hapësirë për person;
· i jep mundësi institucioneve të ekzekutimit të vendimeve penale për kushte më të përmirësuara për pjesën e mbetur të të dënuarve dhe të burgosurve /paraburgosurve që do të vijojnë të jenë të akomoduar në këto ambiente në zbatim të dënimeve të tyre apo përkatësisht në pritje të vendimeve përkatëse për përsonat ende pa një vendim përfundimtar dhe të formës së prerë;
· ulje të ngarkesës së punës për stafin e burgjeve;
· ulje risku në menaxhimin e konflikteve dhe sigurinë në burgje. 
Në sistemin e drejtësisë, shuarja e ndjekjeve penale për vepra të lehta pritet të reduktojë ngarkesën e prokurorive dhe gjykatave, duke i lejuar këto institucione të fokusohen tek çështje më të rënda dhe me ndikim më të madh shoqëror.
Nga pikëpamja sociale, amnistia synon të lehtësojë riintegrimin e personave në shoqëri, duke u dhënë atyre mundësinë për të rifilluar jetën jashtë sistemit penal dhe për të kontribuar në komunitet, me një fokus të vecantë te gratë dhe të miturit.

AMNISTIA APLIKOHET NË 4 KOMPONENTË:

1)   Në komponentin e përjashtimit tërësisht nga vuajtja e dënimit: 
a) 	bazuar në dënimin e caktuar : në përjashtimin tërësisht të të dënuarve burra e gra të dënuar për vepra penale përkëtsisht deri në 3 vite burgim për burra dhe deri në 4 vite burgim për gra;
b) 	bazuar në dënimin e mbetur për të vuajtur: përjashtimin për pjesën e mbetur të dënimit deri në 3 vjet për burra dhe deri në 4 vjet për gra;
c) 	bazuar në moshën e personave të dënuar në momentin e hyrjes në fuqi të ligjit – 60 vjec për burra dhe 50 vjec për gra;
d)	bazuar në moshën e kryerjes së vepres penale: për personat e mitur deri në moshën 18 vjec në kohën e kryerjes së veprës penale. 

2) Në komponentin e ndalimit të përfitimit sipas kritereve ndaluese përfshirë katëgoritë e    sipërpërmendura burra, gra, të mitur dhe mosha respektive e tyre, në rast se kanë kryer vepra penale që kualifikohen dhe listohen sipas Kodit Penal të atilla që nuk mund të përfitohet amnistia pasi parashikojnë rrezikshmëri të lartë shoqërore ose të dënuarit paraqesin rrezikshmëri të theksuar, të cilat në grupime të përgjithshme veprash penale, janë veprat penale të listuara në ligj lidhur me: krimet kundër jetës, krimet seksuale, terrorizmi, korrupsioni dhe krimi i organizuar, si dhe një gamë e gjerë veprash që lidhen me interesin publik dhe rendin kushtetues. 

· Më konkretisht nuk amnistohen :
· krimet kundër njerëzimit;
· krimet e rënda kundër jetës;
· veprat penale të kryera me dashje kundër shëndetit;
· krimet seksuale;
· veprat penale kundër lirisë së personit;
· veprat penale kundër moralit dhe dinjitetit;
· veprat penale kundër fëmijëve, martesës dhe familjes;
· vepra penale kundër pasurisë dhe në sferën ekonomike;
· vepra penale kundër falsifikimit të dokumenteve;
· veprat penale që cenojnë regjimin juridik të tokës dhe të ndërtimeve;
· vepra penale kundër mjedisit;
· krime kundër pavarësisë dhe rendit kushtetues;
· krime që cenojnë marrëdhëniet me shtetet e tjera;
· vepra me qëllime terroriste;
· krime kundër autoritetit të shtetit;
· vepra penale kundër drejtësisë;
· vepra penale që prekin zgjedhjet e lira dhe sistemin demokratik të zgjedhjeve;
· vepra penale të kryera nga banda të armatosura dhe organizata kriminale.
· vepra penale të parashikuara në nenet 8 dhe 9, të ligjit nr.95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”, të ndryshuar.

Njëkohësisht, nuk përfitojnë nga amnistia personat e dënuar me burgim për veprat penale të parashikuara:
· në nenet 79, 79/a, 79/b, 79/c, të Kodit Penal,
· personat e dënuar me burgim të përjetshëm,
· personat e dënuar, akuzat penale ndaj të cilëve janë gjykuar nga Gjykata kundër Korrupsionit dhe Krimit të Organizuar, sipas nenit 75/a të Kodit të Procedurës Penale.

Gjithashtu, përjashtohen nga amnistia personat që i janë shmangur drejtësisë. Ky parashikim është bërë për shkak se qëllimi i amnistisë është rehabilitimi i personave dhe personat që i shmangen drejtësisë nuk mund të përfitojnë nga kjo masë e cila në thelb ka humanizmin dhe riintegrimin, pasi me veprimet e tyre kanë treguar se nuk janë në kushtet e rehabilitimit dhe nuk synojnë pikërisht këtë riintegrim.

3)	Në Komponentin e Zbritjes së Dënimit për personat që nuk përfitojnë përjashtimin e vuajtjes së dënimit sipas nenit 3 të projektligjit

· 1.5 vite për gra dhe të mitur; 
· 1 vit për burra 

4)	Në komponentin e Shuarjes së ndjekjes penale (cështjet penale në hetim, cështjet e pashqyrtuara ose në process shqyrtimi nga gjyktat si dhe kallëzimet që ndodhen në këto organe):
 
· Për vepra penale me dënim maksimal deri në 3 vjet burgim, me përjashtime specifike të listuara në projektligj që nuk përfitojnë nga ky nen.

Nga të dhënat e relacionit të konfrontuara nga Drejtoria e Përgjithshme e Burgjeve rezulton se deri në fund të vitit 2025 ishin të akomoduar gjithsej 4982 persona, nga të cilët 1827 të dënuar dhe 2629 të paraburgosur. Janë analizuar të dhënat për personat e burgosur që ndodhen ne sistemin e burgjeve dhe referuar kritereve të ligjit nr. 33/2024 “Për dhënie amnistie”, rezulton se rreth 380 shtetas përfitojnë lirimin e menjëhershëm dhe rreth 900 shtetas përfitojnë ulje dënimi, nëse zbatohen të njëjtat kritere të përcaktuara në këtë ligj.​

Nga shtetasit që do të përfitojnë lirim të menjëhershëm përfitojnë:​
4 të mitur,
5 femra,
7 shtetas të huaj.​

Nga shtetasit që përfitojnë uljen e dënimit:

10 femra,​
3 të mitur,​
12 shtetas të huaj.​

Shifrat e mësipërme janë dinamike dhe ndryshojnë në vazhdimësi, por vlen të përmendet impakti që do të ketë në lidhje me popullimin në sistemin e burgjeve. Në kohën e draftimit të këtij projektligji sistemi i burgjeve ka patur kapacitet 5 461 vende dhe 4 982 persona të akomoduar. Sistemi aktualisht është rreth 91,2% i zënë, pra nën kapacitet të plotë, por me hapësirë relativisht të kufizuar për manovrim. Lirimi i 380 personave e ul menjëherë zënien në rreth 84,4% të kapacitetit, duke sjellë një përfitim të dukshëm si në aspektin sasior të kapaciteteve, ashtu edhe në cilësinë e trajtimit.

· DISKUTIMI NË KOMISION 

Zvvëndësministri i Drejtësisë, Z.Tedi Dobi shpjegoi para komisionit se Amnistia është një instrument i politikës penale moderne, i pranuar nga të gjitha demokracitë evropiane, i ndërtuar mbi tre shtylla: humanizëm, rehabilitim dhe proporcionalitet,

Kjo amnisti ka kufij të saktë, kritere ligjore objektive dhe një listë shumë të gjatë përjashtimesh. Veprat e rënda penale — krime kundër njerëzimit, vrasje dhe plagosje me dashje, krime seksuale, dhunë në familje, terrorizëm  nuk preken. Gjithashtu, është bërë i qartë se asnjë person i hetuar nga SPAK apo gjykuar nga Gjykata kundër Korrupsionit dhe Krimit të Organizuar (GJKKO) sipas nenit 75/a të Kodit të Procedurës Penale nuk përfiton as lirim, as ulje dënimi. 
Ndërkohë edhe personat e fshehur ose të arratisur- ata që i shmangen me vullnet drejtësisë -nuk përfitojnë nga asnjë dispozitë e ligjit. Amnistia është shans i dytë për ata që kanë pranuar të përgjigjen ndaj nuk është shpëtim për ata që ikin.
Projektligji për amnistinë vendos theksin tek grupe prioritare si – gratë dhe të miturit - me kritere specifike dhe lehtësuese: përfitojnë nga amnistia gratë me dënim deri në 4 vjet ose me mbetje dënimi deri në 4 vjet - kritere gjeneroze krahasuar me burrat (3 vjet) si dhe gratë mbi 50 vjeç. 
Gjithashtu, të gjithë personat që kanë qenë nën moshën 18 vjeç në momentin e kryerjes së veprës penale përfitojnë nga amnistia - pavarësisht nga mosha aktuale. 
Fokus i veçantë vendoset tek personat e moshuar. Burrat e dënuar të cilët kanë mbushur ose mbushin 60 vjeç në datën e hyrjes në fuqi të ligjit amnistohen nga dënimi, pavarësisht shumës. Të njëjtën mbrojtje gëzojnë gratë mbi 50 vjeç. Ky parashikim ka një logjikë të qartë: kur qëllimi ndëshkues i dënimit është arritur dhe personi paraqet rrezikshmëri shumë të ulët shoqërore, vazhdimi i burgimit është jo proporcional dhe jo human.
Shqipëria nuk është rast i izoluar. Amnistia është instrument i zakonshëm i politikave penale europiane -Italia, Franca, Portugalia, Spanja dhe shumë vende të tjera e kanë zbatuar rregullisht. Çka e dallon Shqipërinë është qartësia e kritereve dhe fuqia e përjashtimeve.
Krahasuar me amnistinë e vitit 2024, ky projektligj ka tre përmirësime strukturore: parashikimet janë më të detajuara dhe ligjërisht më të forta; kriteret ndaluese janë zgjeruar duke shtuar vepra shtesë të mjedisit dhe zgjedhjeve; dhe veçanërisht-personat e GJKKO-së janë shprehimisht të përjashtuar edhe nga ulja e dënimit, jo vetëm nga lirimi i menjëhershëm.
Relatorja Znj.Romina Kuko renditi përfituesit dhe kriteret ndaluese të Amnistisë, qëllimin e saj në kontekstin e përjashtimit tërësisht ose pjesërisht nga vuajtja e dënimit për kategori të caktuara të dënuarish dhe me rrezikshmëri të ulët shoqërore, duke përjashtuar nga përfitimi tërësisht i saj i një game të gjerë veprash penale të rënda dhe subjektet e juridiksionit të posaçëm kundër korrupsionit dhe krimit të organizuar, shuarjen e ndjekjes penale për vepra të lehta, rehabilitimin dhe riintegrimin social të personave me rrezikshmëri të ulët, premisat për parandalim/ulje të kryerjes së veprave penale në të ardhmen. Ajo vuri theksin te përfitimi i të miturve dhe mënyrat se si do të mund të integrohen ata nga kjo Amnisti.

Kryetarja e Komisionit Znj.Jorida Tabaku, theksoi se Komisioni për të Drejtat e Njeriut dhe Mjetet e Informimit Publik, ka ndërmarrë së fundmi një kalendar vizitash monitoruese në ambientet e IEVP të ndryshme në vend për të parë jo vetëm kushtet dhe të drejtat në trajtimin e të burgosurve, paraburgosurve, të miturve, grave dhe kategorive të tjera me probleme të shëndetit fizik e mendor, por edhe politikën penale të dhënies së drejtësisë ku interesi direkt i personave të privuar nga liria në institucionet e burgimit /paraburgimit dhe institucionin e vuajtjes së të miturve isshte i lartë për të cilët kërkoi më shumë informacion nga përfaqësuesit e Ministrisë në përfitimin konkret të kësaj kategorie ashtu edhe për përfitimin nga gratë. Ajo kërkoi transparencë për të dhënat online në sistemin e informatizuar digjital të Drejtorisë së Përgjithshme të Burgjeve për numrin e të burgosurve /paraburgosurve në kohë reale, si dhe listën e përfituesve nga kjo amnisti dhe numrin e përllogaritur të të gjithë përfituesve sipas nenit 6 të projektligjit që përfitojnë nga shuarja e ndjekjes penale. Një shqetësim të vecantë në diskutimin e kësaj amnistie sipas znj.Tabaku, merr edhe cështja e përfitimit konkret nga një kategori e vecantë që janë gazetarët si preken ata nëse ka nga kjo amnisti, a ka gjykime në proces që lidhen me gazetarë për shpifje apo sulme për paditë antislapp për të cilët në përmbushje të detyrimeve të BE-së , i propozoi si amendamente vitin e kaluar në Kodin Penal.

Anëtarë të tjerë të komisionit vijuan me pyetje lidhur me menyrën se si janë trajtuar recidivistët në këtë Amnisti, personat që heton dhe gjykohen nga SPAK dhe GJKKO, personat që i janë shmangur drejtësisë dhe mënyrën e identifikimti të tyre, impakti i ulët në numër i përfituesve të mitur në vecanti dhe personat gra. 
Zëvëndësministri dha shpjegimet në interes të pyetjeve dhe cështjeve të ngritura nga deputetët në komision duke nënvizuar se edhe pse kjo amnisti aplikohet me qëllim dhënien e mundësisë shtetasve që i kanë kryer ato dhe që nuk kanë risk të lartë shoqëror që të rihabilitohen jashtë sistemit penal, kjo masë lehtësuese nuk mund të jetë në asnjë rast mesazh se këto vepra janë të lejueshme.
Ai shpjegoi se të gjithë personat që i shmangen drejtesisë nuk përfitojnë nga kjo Amnisti dhe se është organi I prokurorisë që sipas Kodit të Procedurës Penale bën dhe individualizimin e subjekteve që përjashtohen apo që përfshihen në Amnisti sipas një analize të kujdesshme. Nga ana tjetër një listë nominale të përfitueseve nuk mund të ketë pasi duhen respektuar mbrojtja e të dhënave personale. Ndikimi i ligjit për personat që janë subjekt i SPAK dhe GJKKO është se të gjithë janë të përjashtuar nga ulja e dënimit dhe përfitimit të menjëhershëm per shkak të këtyre veprave dhe subjekteve si element të Reformës në Drejtësi dhe për të mos dhënë asnjë sinjal të gabuar, është bërë përjashtimi tërësor i tyre.
Lidhur me të miturit, Z.Dobi shtoi se rehabilitimi i tyre është jo vetëm pjesë e rolit që ka aktualisht Qëndra e parandalimit të të miturve në konflikt me ligjin, por edhe projekti i ri për ngritjen e institucionit të riedukimit në Mëzes, një ambient ku së bashku me pushtetin vendor do të mundësojë të krijohen trajnime të ndryshme dhe ambiente te posacme për aktivitete sportive, kulturore etj. 
Mbledhja i mbylli diskutimet dhe Komisioni kaloi në votimin e projektligjit pro me shumicën e anëtarëve të pranishëm në komision duke vlerësuar se projektligji për dhënie amnistie:
· Në aspektin ligjor, është i propozuar në përputhje me Kushtetutën dhe legjislacionin në fuqi;
· Në aspektin procedural, është paraqitur në përputhje me Rregulloren e Kuvendit. 
[bookmark: _GoBack]Raporti i përcillet sipas Rregullores së Kuvendit Komisionit përgjegjës për të vijuar me procedurat respektive sipas kalendarit të punimeve në seancë plenare.

